

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ**

**ՏԵՍՉԱԿԱՆ ՄԱՐՄԻՆ**

«ԱՐՄԱ ԼԵԴԵՐ» ՍՊ ընկերություն \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

տնտեսավարող սուբյեկտի անվանումը

Էրսին Թյուֆեքչի

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ղեկավարի անունը, ազգանունը

ՀՀ, ք․ Երևան, Մաշտոցի պող․, 9 շ․, 31 բն․

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

տնտեսավարող սուբյեկտի գտնվելու վայրը

**Կ Ա Ր Գ Ա Դ Ր Ա Գ Ի Ր   N Հ/1563-2021/06**

 ք․ Երևան «09» դեկտեմբերի 2021թ.

**ԱՐՏԱԴՐԱԿԱՆ ՎՏԱՆԳԱՎՈՐ ՕԲՅԵԿՏԻ (ԿԱՄ ԴՐԱՆՈՒՄ ՏԵՂԱԿԱՅՎԱԾ ԱՌԱՆՁԻՆ ՏԵԽՆԻԿԱԿԱՆ ՄԻՋՈՑԻ ԿԱՄ ՏԵԽՆՈԼՈԳԻԱԿԱՆ ՍԱՐՔԱՎՈՐՄԱՆ) ՇԱՀԱԳՈՐԾՄԱՆ ԱՐԳԵԼՄԱՆ**

 Տեսչական մարմնի ղեկավարի 04.10.2021թ. թիվ Հ/1563-2021-Ա հանձնարարագրի հիման վրա 2021թ․ հոկտեմբերի 11-ից 13-ն ընկած ժամանակահատվածում Տեսչական մարմնի Երևանի տարածքային բաժնի կողմից ստուգումներ են իրականացվել ՀՀ, ք․ Երևան, Նիկողայոս Բունիաթյան փող․, 18 շենք հասցեում գտնվող «ԱՐՄԱ ԼԵԴԵՐ» ՍՊ ընկերությունում՝ 2020թ․ հոկտեմբեր ամսից 2021թ․ հոկտեմբեր ամիսն ընկած ժամանակահատվածի համար՝ տեխնիկական և հրդեհային անվտանգության պահանջների կատարման և պահպանման վերաբերյալ։

 Կատարված ստուգումների արդյունքում 29․10․2021թ․ կազմվել է թիվ Հ/1563 ստուգման ակտը, համաձայն որի՝ ստուգման ժամանակ չի ներկայացվել Ընկերության կողմից շահագործվող թվով 5 (հինգ) ամբարձիչ սարքավորումների (տելֆեր), կաթսայատան (E-1.0-0.9Г-3 մակնանշմամբ), 1 կոմպրեսորային կայանի և 2 (երկու) բեռնատար վերելակների, որպես արտադրական վտանգավոր օբյեկտների (այսուհետ՝ ԱՎՕ) տեխնիկական անվտանգության ամենամյա փորձաքննության եզրակացությունները և ռեեստրում գրանցման վկայականները։

 Այսինքն՝ խախտվել է **«**Տեխնիկական անվտանգության ապահովման պետական կարգավորման մասին» ՀՀ օրենքի 11-րդ հոդվածի 6-րդ մասի և 12-րդ հոդվածի 2-րդ մասի պահանջները, որոնց չկատարման համար ԱՎՕ շահագործող անձը նույն օրենքի 19-րդ հոդվածի 1-ին մասի «ժբ» և «ժդ» կետերի համաձայն՝ նույն օրենքի 21-րդ հոդվածի 3-րդ և 5-րդ մասերի հիմքով ենթակա է վարչական պատասխանատվության։

 2021թ. դեկտեմբերի 8-ին Տեսչական մարմնում տեղի է ունեցել վերը նշված վարչական իրավախախտման վերաբերյալ գործի քննություն, որին մասնակցել է Ընկերության տնօրեն Էրսին Թյուֆեքչին (անձնագիր՝ U20688139, Թուրքիայի քաղաքացի, ՀՀ կացության քարտ՝ AI 0004427, տրված՝ 03․11․2020թ․)։ Վերջինս Տեսչական մարմին է ներկայացրել 14․10․2021թ․ արտադրական վտանգավոր օբյեկտների փորձաքննության անցկացման թիվ 2004 և 2005 պայմանագրերը, ինչպես նաև՝ կոմպրեսորի (գ/հ–010775) և թվով 5 ամբարձիչ սարքավորումների (տելֆերներ, գ/հ-ներ՝ 1139612, 8669491, 8669490, 8624183, 8624471)՝ արտադրական վտանգավոր օբյեկտի տեխնիկական անվտանգության վկայագրի փորձաքննության թիվ 2005, 2005․2, 2005․3, 2005․4, 2005․5 և 2005․6 եզրակացությունները։ Միաժամանակ գրավոր բացատրությամբ հայտնել է, որ Ընկերության կողմից շահագործվող վերը նշված կոմպրեսորը, թվով 5 տելֆերները, ինչպես նաև կաթսայատունը և թվով 2 բեռնատար վերելակները չեն գրանցվել ԱՎՕ ռեեստրում և չեն անցել ամենամյա տեխնիկական անվտանգության փորձաքննություն, քանի որ ինքը տեղյակ չի եղել նշվածների՝ ԱՎՕ լինելու հանգամանքի մասին։

 **«Տեխնիկական անվտանգության ապահովման պետական կարգավորման մասին» ՀՀ օրենքի 11-րդ հոդվածի 6-րդ մասի համաձայն՝** շահագործվող արտադրական վտանգավոր օբյեկտը ենթակա է տեխնիկական անվտանգության փորձաքննության տարեկան առնվազն մեկ անգամ: Արտադրական վտանգավոր օբյեկտների առանձին խմբերի համար Հայաստանի Հանրապետության կառավարությունը կարող է սահմանել փորձաքննության իրականացման պարբերականության ավելի երկար ժամկետներ:

 **Նույն օրենքի 12-րդ հոդվածի 2-րդ մասի համաձայն՝** ռեեստրում գրանցման ենթակա է Հայաստանի Հանրապետության տարածքում շահագործվող յուրաքանչյուր արտադրական վտանգավոր օբյեկտ:

 **Նույն օրենքի 19-րդ հոդվածի 1-ին մասի «ժբ» կետի** **համաձայն**՝ արտադրական վտանգավոր օբյեկտ շահագործող անձը պարտավոր է ապահովել տեխնիկական անվտանգության փորձաքննության իրականացումը:

 **Նույն օրենքի 19-րդ հոդվածի 1-ին մասի «ժդ» կետի** **համաձայն՝** արտադրական վտանգավոր օբյեկտ շահագործող անձը պարտավոր է` տեխնիկական անվտանգության ոլորտի օրենսդրությանը համապատասխան` արտադրական վտանգավոր օբյեկտը ներկայացնել գրանցման ռեեստրում։

 **Նույն օրենքի 21-րդ հոդվածի 3-րդ մասի համաձայն՝** սույն օրենքով սահմանված կարգով արտադրական վտանգավոր օբյեկտը ռեեստրում գրանցման չներկայացնելն առաջացնում է տուգանքի նշանակում` նվազագույն աշխատավարձի հազարապատիկի չափով:

 **Նույն օրենքի 21-րդ հոդվածի 5-րդ մասի համաձայն՝** սույն օրենքի 11-րդ հոդվածով նախատեսված տեխնիկական անվտանգության փորձաքննություն չանցկացնելն առաջացնում է տուգանքի նշանակում` նվազագույն աշխատավարձի հազարապատիկի չափով:

 **ՀՀ կառավարության** **2019 թվականի օգոստոսի 22-ի** «**Վերահսկողություն իրականացնող լիազոր մարմիններ ճանաչելու մասին» թիվ 1071-Ա որոշման 6-րդ կետի համաձայն՝** քաղաքաշինության, տեխնիկական և հրդեհային անվտանգության, տրանսպորտի, էներգետիկայի, գեոդեզիական և քարտեզագրական աշխատանքների և հողօգտագործման, տիեզերական գործունեության ոլորտների նկատմամբ վերահսկողություն իրականացնող լիազոր մարմին ճանաչել Քաղաքաշինության, տեխնիկական և հրդեհային անվտանգության տեսչական մարմինը:

 **Նույն որոշման հավելվածի 11-րդ կետի 1-ին ենթակետի** համաձայն՝ հրդեհային և տեխնիկական անվտանգության բնագավառում Տեսչական մարմինը իրականացնում է հրդեհային և տեխնիկական անվտանգության ոլորտի նորմատիվ իրավական ակտերի կատարման վերահսկողություն և իր իրավասության սահմաններում իրականացնում է արտադրական տեղամասերի, առանձին ագրեկատների աշխատանքների շահագործման ամբողջովին կամ մասնակի դադարեցումը` հրդեհային և տեխնիկական անվտանգության նորմատիվ փաստաթղթերի պահանջների այն խախտումների դեպքում, որոնք անմիջականորեն և ուղղակի սպառնալիք են ստեղծում հրդեհների առաջացման և (կամ) մարդկանց անվտանգության համար:

 **Վարչական իրավախախտումների վերաբերյալ ՀՀ օրենսգրքի 251-րդ հոդվածի համաձայն`** վարչական իրավախախտման վերաբերյալ գործի ապացույցներ են համարվում ցանկացած այն փաստական տվյալները, որոնց հիման վրա օրենքով սահմանված կարգով մարմինները (պաշտոնատար անձինք) հաստատում են վարչական իրավախախտման առկայությունը կամ բացակայությունը, տվյալ անձի մեղավորությունն այն կատարելու մեջ և գործի ճիշտ լուծման համար նշանակություն ունեցող այլ հանգամանքներ։

 **«Տեխնիկական անվտանգության ապահովման պետական կարգավորման մասին» ՀՀ օրենքի 11-րդ հոդվածի 8-րդ մասի «գ» կետի համաձայն՝** տեխնիկական անվտանգության փորձաքննությունն իրականացվում է շահագործվող արտադրական վտանգավոր օբյեկտների նկատմամբ` սույն օրենքով սահմանված կարգով արտադրական վտանգավոր օբյեկտների հաշվառման գրանցամատյանում (այսուհետ` ռեեստր) գրանցվելուց հետո:

 **ՀՀ կառավարության 2011 թվականի սեպտեմբերի 22-ի «Տեխնիկական անվտանգության փորձաքննության իրականացման կարգը հաստատելու մասին» N 1359-Ն որոշման հավելվածի 1-ին բաժնի 5-րդ կետի 4-րդ ենթակետի համաձայն՝** փորձաքննությունն իրականացվում է շահագործվող ԱՎՕ-ների նկատմամբ՝ արտադրական վտանգավոր օբյեկտների ռեեստրում գրանցվելուց հետո:

  **«Տեխնիկական անվտանգության ապահովման պետական կարգավորման մասին» ՀՀ օրենքի 6-րդ հոդվածի 1-ին մասի 1-ին կետի «բ» ենթակետի, 2-րդ և 3-րդ մասերի համաձայն՝** սույն օրենքի իմաստով արտադրական վտանգավոր օբյեկտ են համարվում 0,07 և ավելի մեգապասկալ ճնշման տակ աշխատող սարքավորումներ, ջրի՝ մինչև 1150 C (60 կՎտ և ավելի հզորության) և 1150C-ից բարձր ջերմաստիճանի տակ աշխատող ջերմային կայանքներ, շարժասանդուղքներ, ճոպանուղիներ, կարուսելներ, ֆունիկուլյորներ, ամբարձիչ կռունկներ, մեկ տոննա և ավելի բեռնաբարձությամբ ամբարձիչ սարքավորումներ և մեխանիզմներ, վերելակներ, եթե դրանք տեղադրված են հանրային նշանակության կառույցներում, այդ թվում՝ արտադրական շինություններում, բազմաբնակարանային շենքերում, ընդհանուր օգտագործման համար նախատեսված այլ վայրերում, բացառությամբ 250 կգ ու փոքր բեռնատարողությամբ վերելակների.

 **Նույն օրենքի 15-րդ հոդվածի 1-ին մասի «ա» կետի համաձայն**՝ կարգադրագիրը տեխնիկական անվտանգության ապահովման բնագավառում վերահսկողություն իրականացնող տեսչական մարմնի կողմից օրենքով սահմանված կարգով և լիազորությունների սահմաններում ընդունված իրավական ակտ է, որն ուղղված է` արտադրական վտանգավոր օբյեկտի շահագործման արգելմանը, եթե այն կամ դրանում օգտագործվող տեխնիկական միջոցները, տեխնոլոգիական սարքավորումները, շենքերն ու շինությունները չեն համապատասխանում տեխնիկական անվտանգության ոլորտի օրենսդրության պահանջներին, արտադրական վտանգավոր օբյեկտը սահմանված կարգով չի անցել տեխնիկական անվտանգության փորձաքննություն կամ չի գրանցվել ռեեստրում։

 Այսպիսով, հիմնավորվել է այն փաստը, որ Տեսչական մարմնի Երևանի տարածքային բաժնի կողմից 29․10.2021թ. կազմված թիվ Հ/1563-2021-Ա ստուգման ակտի կազմման պահին ՀՀ, ք․ Երևան, Նիկողայոս Բունիաթյան փող․, 18 շենք հասցեում գտնվող «ԱՐՄԱ ԼԵԴԵՐ» ՍՊ ընկերության կողմից շահագործվող կոմպրեսորը, 5 տելֆերները, կաթսայատունը և 2 բեռնատար վերելակները որպես արտադրական վտանգավոր օբյեկտներ, տեխնիկական անվտանգության ոլորտի օրենսդրությանը համապատասխան` չեն ներկայացվել գրանցման ռեեստրում և չեն անցել ԱՎՕ ամենամյա տեխնիկական անվտանգության փորձաքննություններ։

 Ելնելով վերոգրյալից և ղեկավարվելով «Տեխնիկական անվտանգության ապահովման պետական կարգավորման մասին» Հայաստանի Հանրապետության օրենքի 15-րդ հոդվածով՝ **ԿԱՐԳԱԴՐՈՒՄ ԵՄ`**

1․ **ԴԱԴԱՐԵՑՆԵԼ** ՀՀ, ք․ Երևան, Նիկողայոս Բունիաթյան փող․, 18 շենք հասցեում գտնվող «ԱՐՄԱ ԼԵԴԵՐ» ՍՊ ընկերության կողմից շահագործվող կոմպրեսորի (գ/հ–010775), թվով 5 ամբարձիչ սարքավորումների (տելֆերներ, գ/հ-ներ՝ 1139612, 8669491, 8669490, 8624183, 8624471), կաթսայատան (E-1.0-0.9Г-3 մակնանշմամբ), և 2 (երկու) բեռնատար վերելակների հետագա շահագործումը։

2․Սույն կարգադրագրի կատարման ժամկետ սահմանել՝ կարգադրագիրը ստանալու պահից անհապաղ։

**Ծանոթություն։** Վարչարարության հիմունքների և վարչական վարույթի մասին ՀՀ օրենքի 60-րդ հոդվածի 1-ին մասի համաձայն՝ գրավոր վարչական ակտն ուժի մեջ է մտնում այդ ակտի ընդունման մասին` սույն օրենքի 59-րդ հոդվածով սահմանված կարգով իրազեկելուն հաջորդող օրվանից, եթե օրենքով կամ այդ ակտով այլ բան նախատեսված չէ:

Արտադրական վտանգավոր օբյեկտ շահագործող անձը պարտավոր է կարգադրագրով սահմանված ժամկետում դրա կատարման մասին տեղյակ պահել կարգադրագիրն արձակած տեսչական մարմնին:

Կարգադրագիրը չկատարելը, ոչ պատշաճ կատարելը կամ կատարման մասին սահմանված ժամկետում կարգադրագիրն արձակած տեսչական մարմնին տեղյակ չպահելը համարվում է խախտում, որն առաջացնում է պատասխանատվություն` սույն օրենքով սահմանված կարգով:

Կարգադրագիրը կարող է բողոքարկվել դատական կարգով:

«Տեխնիկական անվտանգության ապահովման պետական կարգավորման մասին» Հայաստանի Հանրապետության օրենքի 15-րդ հոդվածի 8-րդ մասի համաձայն՝ կարգադրագրի բողոքարկումը չի կասեցնում դրա կատարումը:

|  |  |  |
| --- | --- | --- |
| **Տեսչական մարմնի ղեկավար** |  | **ԳԵՂԱՄ ՇԱԽԲԱԶՅԱՆ** |
|   |  |  |